Komisijos Reglamentas (Euratomas) Nr. 944/89
1989 m. balandžio 12 d.
nustatantis didžiausius leistinus mažais kiekiais vartojamų maisto produktų radiacinės taršos lygius po branduolinės avarijos ar kokio nors kito radiacinės avarijos atvejo
EUROPOS BENDRIJŲ KOMISIJA,
atsižvelgdama į Europos atominės energijos bendrijos steigimo sutartį,
atsižvelgdama į 1987 m. gruodžio 22 d. Tarybos reglamentą (Euratomas) Nr. 3954/87, nustatantį didžiausius leistinus maisto produktų ir pašarų radiacinės taršos lygius po branduolinės avarijos ar kokio nors kito radiacinės avarijos atvejo [1], ypač į jo 7 straipsnį,
kadangi pagal Reglamentą (Euratomas) Nr. 3954/87 Komisija patvirtina mažais kiekiais vartojamų maisto produktų sąrašą bei jiems taikomus didžiausius radiacinės taršos lygius,
kadangi pagal Euratomo sutarties 31 straipsnį vyko konsultacijos su Mokslo ir technikos komiteto paskirta ekspertų grupe;
kadangi maisto produktai, kurie turi būti aptarti, nėra labai svarbūs mitybai ir sudaro tik nedidelę gyventojų suvartojamo maisto dalį;
kadangi maisto produktai, kuriuos reikia įtraukti į mažais kiekiais vartojamų maisto produktų sąrašą, turi būti nustatomi remiantis jų kodo numeriu kombinuotoje nomenklatūroje ir aprašu, pateiktu 1988 m. rugsėjo 21 d. Komisijos reglamente (EEB) Nr. 3174/88, iš dalies keičiančiame Tarybos reglamento (EEB) Nr. 2658/87 dėl tarifų ir statistinės prekių nomenklatūros bei dėl Bendrojo muitų tarifo 1 priedą [2];
kadangi Tarybos reglamentu (Euratomas) Nr. 3954/87 įsteigtas ad hoc komitetas nepateikė nuomonės per jo pirmininko nustatytą terminą,
PRIĖMĖ ŠĮ REGLAMENTĄ:
1 straipsnis
Reglamento (Euratomas) Nr. 3954/87 7 straipsnyje nustatytas mažais kiekiais vartojamų maisto produktų sąrašas yra pateiktas priede.
2 straipsnis
Priede pateiktiems mažais kiekiais vartojamiems maisto produktams taikomi didžiausi leistini aktyvumo lygiai yra 10 kartų didesni nei tie, kurie taikomi "kitiems maisto produktams išskyrus mažais kiekiais vartojamus maisto produktus", nustatytus Reglamento (Euratomas) Nr. 3954/87 priede arba numatytų reglamentuose, priimtuose pagal to reglamento 3 straipsnį.
3 straipsnis
Šis reglamentas įsigalioja trečią dieną nuo jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1989 m. balandžio 12 d.